Fyn: 30-35 ansatte på Odense Universitetshospital forventes at skulle i hjemmekarantæne, fordi de har været i et corona-ramt land.

Det er OUH's vurdering efter at have talt en fjerdedel af personalet op.

- Vi har to-tre procent af vores ansatte, som er syge hver dag af alle mulige andre grunde, og det er jo et helt andet tal. Så de her 20, 30, 40 mennesker er et meget lille tal i den her sammenhæng, sagde Kim Brixen, lægelig direktør på OUH, på et pressemøde onsdag middag.

3. marts meldte Sundhedsstyrelsen ud, at alt sundhedspersonale, der havde været i corona-ramte områder, skulle sættes i karantæne.

Det får dog ingen betydning for OUH's drift, at 30-35 medarbejdere forventes at skulle sendes hjem, fortæller lægedirektøren.

- Vi har fuldstændig normal drift over hele linjen, og vi er ikke bekendt med noget, som ikke virker. Hvis vi har forstyrrelse på driften, så plejer vi at høre det meget hurtigt fra vores afdelingsledere, men vi har ikke hørt noget. Hele sygehuset fungerer fuldstændig normalt.

Patienter, der har været i kontakt med karantæneramte ansatte, bliver kun selv kontaktet, hvis de bliver syge.

- Vi følger den normale procedure. Hvis de har symptomer, der opfylder Sundhedsstyrelsens kriterier for at teste, så tester vi.